นักวิทยาศาสตร์สก๊อตแลนด์พัฒนาเครื่องทดสอบวิสกี้ที่ช่วยบอกได้ว่าเป็นเหล้าจริงหรือปลอม 
นักวิทยาศาสตร์ในสก๊อตแลนด์พัฒนาเครื่องทดสอบวิสกี้ที่สามารถบอกได้ว่า เป็นวิสกี้จริงหรือปลอม เพื่อแก้ปัญหาและป้องกันอันตรายจากเหล้าปลอม
นักวิทยาศาสตร์สองคนในสก๊อตแลนด์ แหล่งกำเนิดเหล้าสก๊อตช์วิสกี้ คิดค้นเครื่องทดสอบวิสกี้ฉบับกระเป๋าขึ้นมา และหวังว่า นอกจากจะช่วยป้องกันการสูญเสียมูลค่านับล้านดอลล่าร์ให้กับอุตสาหกรรมสำคัญอันหนึ่งของสก๊อตแลนด์แล้ว ยังจะช่วยป้องกันอันตรายจากการดื่มวิสกี้ปลอมได้ด้วย นักวิทยาศาสตร์สองคนในสก๊อตแลนด์ แหล่งกำเนิดเหล้าสก๊อตช์วิสกี้ คิดค้นเครื่องทดสอบวิสกี้ฉบับกระเป๋าขึ้นมา และหวังว่า นอกจากจะช่วยป้องกันการสูญเสียมูลค่านับล้านดอลล่าร์ให้กับอุตสาหกรรมสำคัญอันหนึ่งของสก๊อตแลนด์แล้ว ยังจะช่วยป้องกันอันตรายจากการดื่มวิสกี้ปลอมได้ด้วย เมือง St. Andrews ในสก๊อตแลนด์มีชื่อเสียงโด่งดังหลายด้านด้วยกัน นอกจากจะมีสนามกอล์ฟที่สามารถทำลายความมั่นใจของโปร กอล์ฟทั่วโลกได้แล้ว ยังมีมหาวิทยาลัย St. Andrews ที่รัชทายาทอันดับที่สองของอังกฤษ เจ้าฟ้าชาย William และพระชายา ทรงเป็นศิษย์เก่าด้วย แต่ล่าสุด มหาวิทยาลัย St. Andrews กำลังทำชื่อในอีกด้านหนึ่ง การผลิตวิสกี้เป็นธุรกิจมูลค่านับพันล้านดอลล่าร์ วิสกี้ยี่ห้อดังๆ มีราคาแพงมาก ซึ่งเป็นที่ชื่นชอบของนักปลอมเหล้า เพราะทำเงินได้ดี แต่นาย Campbell Evans ผู้แทนของอุตสาหกรรมวิสกี้ของสก๊อตแลนด์ บอกว่า วิสกี้ปลอมก่อผลเสียให้กับธุรกิจเป็นอย่างมาก เขาบอกว่า ที่มีชื่อเรียกว่าสก๊อตช์วิสกี้ก็เพราะผลิตในสก๊อตแลนด์ และเป็นเรื่องสำคัญที่ต้องปกป้องเอกลักษณ์นี้ จึงต้องตามล่าหา สก๊อตช์วิสกี้ปลอมทั่วโลก เพราะถ้าคนซื้อวิสกี้ปลอมไปโดยไม่รู้ แล้วไม่ชอบรสชาด ก็จะไม่ซื้อของจริง กลุ่มผู้ผลิตสก๊อตช์วิสกี้ในสก๊อตแลนด์มีทนายความประจำ 5 คน และในช่วงเวลาใดเวลาหนึ่ง โดยเฉลี่ยแล้วมีคดีเรื่องวิสกี้ปลอมอยู่ที่ศาลได้มากถึง 70 คดี อุปกรณ์การทดสอบวิสกี้นี้ ปรับมาจากอุปกรณ์การตรวจเลือด วิธีตรวจนั้นอาศัยวิสกี้เพียงหยดเดียวบนพื้นกระจก และใช้แสงเลเซ่อร์ส่อง เครื่องเซ็นเซ่อร์ (Sensor) ที่กระจกของคอมพิวเต้อร์ จะระบุให้ได้ทันทีว่า เป็นวิสกี้ของแท้ เจือปนหรือปลอม นักวิทยาศาสตร์ Kishan Dholakia หนึ่งในสองคนที่คิดค้นการทดสอบนี้ขึ้นมา บอกว่า นอกจากจะทดสอบว่าวิสกี้เป็นของจริงหรือปลอมแล้ว ยังอาจช่วยชีวิตคนได้ด้วย นักวิทยาศาสตร์ของมหาวิทยาลัย St. Andrews ผู้นี้บอกว่า เรื่องเหล้าปลอมเป็นปัญหาอย่างจริงจังต่อความปลอดภัยและสุขภาพอนามัยของผู้คน อย่างในอินเดีย มีคนเสียชีวิตเป็นจำนวนมาก เพราะการปลอมปนเหล้า นักวิทยาศาสตร์ Praveen Ashok และ Kishan Dholakia หวังว่า นวัตกรรมของตนจะเป็นประโยชน์ทั้งต่ออุตสาหกรรมการผลิตวิสกี้ และปกป้องคุ้มครองนักดื่มทั่วโลกได้ งานที่ยังรออยู่ในตอนนี้ คือหาทางผลิตอุปกรณ์การทดสอบเหล้านี้ออกมาวางขายให้ได้